Бгырысхэм я IуэрыIуатэр зэхуэхьэсыжауэ
Лъэпкъ Iущыгъэм и щIэнгъуазэу къэплъытэ хъунущ Котляровхэ Викторрэ Мариерэ я тхылъ тедзапIэм иджыблагъэ щагъэхьэзыра къыдэкIыгъуэр. Абы Iэ тезыдзэхэм (псори зэхэту экземпляр 1000-щ зэрыхъур) дыщэпскIэ зи теплъэр (жинтыр) гъэщIэрэщIа тхылъ нэхъыфIхэм хуэдэ къаIэрыхьэнущ.
ЛIэщIыгъуэ бжыгъэкIэ лъэпкъхэм къадекIуэкIа IуэрыIуатэхэм, хъыбарыжьхэм, таурыхъхэм ар зейхэм я фIыпIэр, Iущыгъэр, IэрыкIыр щызэхуэхьэсащ къыдэкIыгъуэм. Ахэр жызыIэжым и гупсысэм елъытауэ, щIагъатхъэхэри щыIэщ, хъыбарым щыщ Iыхьэ кIэрызыгъэхури мащIэкъым. Аращ ар тхылъ щхьэхуэу дунейм къытегъэхьэным и мыхьэнэр щIэлъагэр.
Япэрей «Легенды и предания» къыдэкIыгъуэм Кавказым и цIыхубэ творчест-вэм и щапхъэхэр щызэхуэхьэсауэ къэплъытэ хъунущ. Нэхъыбэу абы къыщыхьар революцэм ипэ лъэхъэнэм къыдэкIа тхылъхэм итахэрщ.
ЕтIуанэрейм — «Сказки кабардинского народа»-м таурыхъищэ къыхэщыпыкIауэ щызэхуэхьэсащ. Зэрытхыжар урысыбзэщ.
«Сказания горских народов» ещанэ тхылъым бгырыс лъэпкъхэм я лIыхъужь хъыбархэмрэ таурыхъхэмрэ итщ. Ахэр зэхуэзыхьэсыжари елэжьыжари Налшык щыщ IуэрыIуатэдж цIэрыIуэ Баранов Евгенийщ. Абы щызэхуэхьэсащ 1917 гъэм ипэкIэ дунейм къытехьа тхылъхэм ящыщу къыдамыгъэкIыжахэр.
ЩIэнгъуазэм и япэ Iыхьэр ящэн щIадзащ. ЕтIуанэ, ещанэ Iыхьэхэр гъатхэпэ мазэм дунейм къытехьэнущ. Тхылъыр къебгъэхьыну ИнтернеткIэ Iэ тебдзэ хъунущ, нэгъуэщI къалэхэм щыпсэухэм ар почтэм Iэригъэхьэжынущ.
Тэрчокъуэ Дисэ.
